BA บวก 2% โบร์กเก็งงบฯ Q3 สวยรับช่วง High season
BA บวก 2% เก็งงบฯ Q3/59 โตโดดเด่น รับช่วง High season ณ เวลา 11.20 น. ราคาอยู่ที่ 25.50 บ. บวก 0.50 บ. หรือ 2% มูลค่าซื้อขาย 362.85 ลบ. โดยบล.ฟิลลิป (ประเทศไทย) แนะนำ "ซื้อ" ราคาเป้าหมาย 30 บ.
4 ต.ค. 2559

ผู้สื่อข่าวรายงานว่า ราคาหุ้นบริษัท การบินกรุงเทพ จำกัด (มหาชน) หรือ BA ณ เวลา 11.20 น. ราคาขยับขึ้น 2.00% มาอยู่ที่ 25.50 บาท เพิ่มขึ้น 0.50 บาท มูลค่าซื้อขาย 362.85 ล้านบาท
โดยนายสยาม ติยานนท์ นักวิเคราะห์หลักทรัพย์ บริษัทหลักทรัพย์ ฟิลลิป (ประเทศไทย) เปิดเผยว่า ราคาหุ้น บมจ.การบินกรุงเทพ (BA) เช้านี้ปรับตัวขึ้น น่าจะมาจากนักลงทุนเข้ามาเล่นเก็งกำไร เนื่องจากคาดว่าผลการดำเนินงาน BA งวดไตรมาส 3/59 จะออกมาดี เพราะเป็นช่วง High season ฤดูท่องเที่ยวของเกาะสมุยที่มีสนามบินหลัก ซึ่งสร้างรายได้ให้กับ BA เกือบครึ่งหนึ่งของรายได้ทั้งหมด โดยข้อมูลล่าสุดในเดือนก.ค.-ส.ค.จำนวนผู้โดยสารเติบโตถึง 13-14%
สำหรับเรื่องภาษีโรงเรือนและที่ดินของสนามบินที่เกาะสมุยเมื่อครั้งปี 54 ราว 38 ล้านบาท ตรงนี้ไม่ได้มีผลระทบต่อ BA เพราะได้มีการบันทึกไปเรียบร้อยแล้ว
นอกจากนี้ ยังได้ Sentiment บวกจากข่าวที่ THAI AAV BA ผ่านขั้นที่ 3 กระบวนการออกใบรับรองผู้ดำเนินการเดินอากาศ (AOC) ใหม่แล้ว พร้อมแนะนำ”ซื้อ”หุ้น BA ด้วยราคาเป้าหมาย 30 บาท